Любен Каравелов
Боже мили, боже драги…

chitanka.info

Боже мили, боже драги,

смили се над нази,

не оставай сяка краста

честта ни да гази!

Погледай ти какво прави

Фенер с твойто стадо!

С твойто име си играе

и старо, и младо.

Дервишин е твой местник,

пастир е оланин;

твойто тяло освещава

еврей-базиргянин!

За кръвта ти сяка душа

по пет гроша дава;

черковата не е нищо,

освен млечна крава!

Боже мили, боже драги,

смили се над нази

и не давай сяка краста

честта ни да гази!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.